Aker om aksjonærkritikk: – De så skogen, men ingen gullkantet avkastning
Det har stått i sentrum for en av Sverige største finansskandaler. Aker-hovedeier Kjell Inge Røkke tar om få dager over jaktområdet, men selskapet avviser at noe lignende kan skje med dem.  Torsdag var det en oppsiktsvekkende utvikling i en sak om mangemilliardær Kjell Inge Røkkes nye jaktparadis.  Det børsnoterte selskapet Aker, der Røkke er største eier, opplyste først at de ville kjøpe et jaktområde i Sverige for 200 millioner svenske kroner.  Selskapet sa at de ville legge til rette for møteplasser der hovedeier kan delta uten tidsbegrensninger. Etter at Røkke flyttet til Sveits er det begrenset hvor mange dager han kan være i Norge hvert år Etter nyheten sprakk, reagerte noen få av Akers mange tusen aksjonærer.  – Det er ikke lett å se at det er lønnsomt for aksjonærene, sa forvalter Hans Thrane Nielsen i fondet Storebrand Norge, som eier over 0,5 prosent av aksjene til Aker.  Deretter opplyste Aker at Røkke i stedet ville kjøpe eiendommen privat.  Kommunikasjonsdirektør Atle Kigen i Aker bekrefter at beslutningen ble tatt i løpet av torsdag ettermiddag. – Det skjedde raskt. Da vi så reaksjoner og fikk tilbakemeldinger, innså vi at dette var den beste måten å gjøre det på, sier Kigen. – Reagerte som en våken jeger Han sparer ikke på kruttet i beskrivelsene av Røkkes besluttsomhet. – Kjell Inge reagerte som en våken jeger når det rasler i terrenget, og han tok raskt affære i kjent stil, sier Kigen med et smil. – Var det Nielsens reaksjon som var utløsende for beslutningen? – Vi har stor respekt for Hans Thrane Nielsen, men det var ingen ekstern enkeltperson som var avgjørende. Gitt reaksjoner og kritikk vil Røkke kjøpe Henvålen Fjellgärd privat gjennom sitt selskap TRG. Det er ukjent hvilke andre aksjonærer, i tillegg til Nielsen, som reagerte. Aker har vært notert siden comebacket på Oslo Børs i 2004, og aksjonærene har hatt en gjennomsnittlig avkastning på 25 prosent per år i denne perioden, opplyser Kigen.  – Akers aksjonærer har opplevd gull og grønne skoger. Men om Henvålen uttrykte kritikere og enkelte aksjonærer at de så skogen, men ingen gullkantet avkastning i sikte. – Savner ham I et aksjonærbrev i forbindelse med at Røkke flyttet til Sveits i 2022, skrev han at samarbeidet med Aker-sjef Øyvind Eriksen «ikke er betinget av fysisk arbeidssted». – Er det mer upraktisk enn ventet å ha en hovedeier og styreleder som bor i Sveits? – Vi savner ham i Akerkvartalet. Røkke er en positiv drivkraft. I samspill og møter med mennesker, er han et kraftverk som genererer mye energi. Det å ha uformelle og formelle møteplasser fysisk hvor også Røkke deltar, er i Akers og alle aksjonærers interesse. Kigen peker på at det i coronaperioden var få fysiske møteplasser.  – Aker gjorde veldig mange transaksjoner og store endringer under pandemien. I denne perioden skapte vi store verdier, men vi savner ikke hjemmekontorer. Noe av lærdommen etter corona, er at det er viktig å være fysisk til stede på kontoret og jobbe sammen. Det gir en annen dynamikk og skaper mer kreativitet enn at man møtes på telefon eller på Teams. Videre skrev Røkke: «I den fasen Aker går inn i, er Øyvind og lederteamene i Aker og porteføljeselskapene mer relevante enn det jeg vil være».  – Går Aker inn i en annen fase enn det så ut som i 2022? – Nei, Aker og Aker-eide selskaper har sterke og selvstendige organisasjoner. Kjell Inge er absolutt til stede på de viktige og riktige sakene, ikke minst i det å finne og gjennomføre en helhetlig refinansiering av Solstad.  Tar over i løpet av dager – Jobber dere med noe spesielt som gjør at det er ekstra nødvendig å møtes fysisk? – Ingen spesielle saker, men generelt er det inspirerende og mest produktivt å møtes fysisk i formelle og uformelle settinger. – Skal Aker fortsatt bruke eiendommen til møter og lignende? – Ja, jeg håper det er en eiendom også Aker kan benytte. – Hvordan blir det med betaling? – Det får vi komme tilbake til. – Når overtar Røkke eiendommen? – Om noen dager, eller så fort det lar seg gjøre. Eiendommen har en tung historikk. Tidligere eier, det svenske treforedlingsselskapet SCA (Svenska Cellulosa Aktiebolaget) fikk for noen år siden hard kritikk for pengebruk på representasjon og privatfly. Det ble omtalt som en av Sveriges største finansskandaler.  – Frykter dere at Aker havner i en representasjonsskandale? – Nei. Vi er godt kjent med hva slags etiske normer og skatteregler som gjelder ved representasjon og arrangementer med eksterne gjester.
Mangemilliardæren Kjell Inge Røkke har bestemt seg for å personlig finansiere overtagelsen av Henvålen Fjellgård, etter aksjonærer i Aker viste motvilje mot å dele regningen. Beslutningen ble tatt raskt torsdag ettermiddag, etter at Røkke og Aker mottok negative reaksjoner og tilbakemeldinger på planene om å bruke selskapsmidler på kjøpet. Røkkes beslutning kommer i etterkant av at han flyttet til Sveits i 2022, som han sa ikke ville påvirke samarbeidet med Aker. Aker planlegger fortsatt å benytte eiendommen til møter og lignende, selv om detaljene om betaling ennå ikke er bestemt.